**ประกาศ**

**การยื่นขอผ่อนผันการเข้ารับราชการทหาร ประจำปี ๒๕๖๐**

งานวิชาทหาร กำหนดเปิดให้บริการ สำหรับนักศึกษาชายที่มีความประสงค์จะขอผ่อนผันการเข้ารับราชการทหาร ประจำปี พ.ศ. ๒๕๖๐ สำหรับผู้ที่เกิดปีชวด ๒๕๓๙ (อายุ ๒๑ ปี) ตั้งแต่วันที่ ๑ พฤศจิกายน ๒๕๕๙ ถึงวันที่ ๕ ธันวาคม ๒๕๕๙ เท่านั้น (เนื่องจากได้รับแจ้งจากทางจังหวัด ให้ส่งเอกสารถึงจังหวัดภายในวันที่ ๑๕ ธันวาคม พ.ศ. ๒๕๕๙ ) ติดต่อได้ ที่ งานวิชาทหาร (ภายในอาคารตึกเหลือง) ได้ตั้งแต่บัดนี้เป็นต้นไป

**เอกสารที่ใช้ยื่นประกอบ**

๑. (สำเนา) แบบ สด.๙

๒. (สำเนา) แบบ สด.๓๕

๓. (สำเนา) ทะเบียนบ้าน

๔. (สำเนา) บัตรประชาชน

๕. (สำเนา) ใบลงทะเบียนเรียน หรือบัตรประจำตังนักศึกษา

๖. เอกสารสำคัญอื่นๆ เช่น แบบ สด.๔๓, ใบเปลี่ยนชื่อ-สกุล ฯลฯ

หมายเหตุ เอกสาร ตามข้อ ๑ - ๖ จำนวน ๑ ชุด พร้อมลงลายมือชื่อรับรองสำเนาถูกต้องทุกฉบับและจัดเรียงเอกสารแนบตามรายการ)

**คุณสมบัติผู้มีสิทธิ์ยื่นคำร้องผ่อนผันการเกณฑ์ทหารมีดังนี้**

๑. ชายไทย ที่เกิดในปีชวด พ.ศ. ๒๕๓๙ มีอายุย่างเข้า ๒๑ ปีในปี พ.ศ.๒๕๕๙ และได้รับหมายเรียก (สด.๓๕)

๒. เป็นนักศึกษาผู้ซึ่งปัจจุบันกำลังศึกษาใน มหาวิทยาลัยเทคโนโลยีราชมงคลล้านนาลำปาง

๓. เป็นนักศึกษาที่ยังไม่เคยยื่นขอผ่อนผันการเข้ารับราชการทหารต่อทางมหาวิทยาลัยเทคโนโลยีราชมงคลล้านนาลำปาง มาก่อน

๔. หรืออาจเป็นนักศึกษา (เก่า) ที่เคยขอผ่อนผันกับทางมหาวิทยาลัย ฯ มาแล้ว แต่เข้ามาศึกษาในรหัสใหม่หรือเป็นนักศึกษาที่เคยยื่นขอผ่อนผันมาแล้วกับสถานศึกษา (เก่า) แต่ย้ายสถานศึกษา

**เพิ่มเติม**

- สำหรับนักศึกษาที่เคยยื่นผ่อนผันกับทางมหาวิทยาลัย แล้วในปีที่ผ่านมา ไม่ต้องยื่นผ่อนผันอีก แต่จะต้องไปรายงานตัวตามวัน เวลา สถานที่ ที่แจ้งใน (สด.๓๕) ทุกปี จนกว่าจะจบการศึกษา

- นักศึกษาที่เกิด พ.ศ. ๒๕๓๙ มีอายุอย่างเข้า ๒๑ ปี ที่ได้ลงบัญชีทหารกองเกินไว้แล้ว แต่ยังไม่ได้รับหมายเรียก (สด.) ให้ไปติดต่อขอรับหมายเรียกเข้ารับราชการทหาร ณ ที่ว่าการอำเภอ ตามภูมิลำเนาทหาร ได้ตั้งแต่บัดนี้เป็นต้นไป จึงถึงวันที่ ๓๑ ธันวาคม ๒๕๕๙ ในเวลาราชการทุกวัน ผู้ใดไม่สามารถจะไปรับหมายเรียกด้วยตนเองได้ต้องให้บุคคลซึ่งบรรลุนิติภาวะและพอเชื่อถือได้ไปรับหมายเรียกแทน

-นักศึกษาที่ยื่นเอกสารผ่อนผันทหารกับทางงานวิชาทหารเรียบร้อยแล้ว ทางงานวิชาทหารจะดำเนินการจัดส่งรายชื่อและเอกสารไปยังจังหวัดต่างๆ ตามภูมิลำเนาทหารของนักศึกษา ฉะนั้นให้นักศึกษาติดตามและตรวจสอบรายชื่อผลการผ่อนผันฯ ได้ที่บอร์ดประชาสัมพันธ์ ที่อาคารตึกเหลือง ในช่วง กลางเดือนมีนาคมเป็นต้นไป

งานวิชาทหาร

**สิ่งที่นักศึกษาควรทราบเบื้องต้นเกี่ยวกับการผ่อนผันการเข้ารับราชการทหาร**

**๑.ถ้ายื่นเรื่องขอผ่อนผันฯ ปีนี้แล้ว ในปีต่อไปต้องมายื่นเรื่องขอผ่อนผันฯ อีกหรือไม่?**

คำตอบ ไม่ต้อง เนื่องจากการขอผ่อนผันฯ จะมีผลครอบคลุมไปจนกว่านักศึกษาจะสำเร็จการศึกษาหรือเมื่ออายุครบ ๒๖ ปีบริบูรณ์

**๒. นักศึกษาที่ได้รับหมายเรียก (สด.๓๕) และได้ยื่นเรื่องขอผ่อนผันฯไปแล้วจะต้องทำอย่างไร?**

คำตอบ นักศึกษาจะยังได้รับหมายเรียก (สด.๓๕) ทุกๆ ปี โดยนักศึกษามีหน้าที่ไปรายงานตัวตามวัน เวลา สถานที่ ตามหมายเรียก (สด.๓๕) ทุกปี จนกว่าจะสำเร็จการศึกษา โดยต้องนำเอาเอกสารตัวจริง ได้แก่ บัตรประชาชน, สด.๙, สด.๓๕ และใบรับรองการเป็นนักศึกษาหรือบัตรประจำตัวนักศึกษา นำไปในวันรายงานตัวทุกครั้ง

**๓.เมื่อปีที่แล้วเรียนอยู่สถาบันหนึ่ง และได้ทำการยื่นเรื่องขอผ่อนผันฯ ไว้แล้ว แต่ปีนี้ได้เข้าเรียนกับมหาวิทยาลัยเทคโนโลยีราชมงคลล้านนาลำปาง ต้องทำการยื่นเรื่องขอผ่อนผันฯ ใหม่อีกหรือไม่?**

คำตอบ ต้องทำการยื่นเรื่องขอผ่อนผันฯ ใหม่ เนื่องจากมีการเปลี่ยนแปลงสถานภาพของความเป็นนักศึกษาจากที่เดิมและปัจจุบันเป็นนักศึกษามหาวิทยาลัยเทคโนโลยีราชมงคลล้านนาลำปางแล้วหรือกรณี จบ ปวส.แล้วเรียนต่อ ป.ตรี ก็ต้องยื่นเรื่องขอผ่อนผันฯ ใหม่

**๔.เมื่อเรียนจบแล้วต้องทำอย่างไรบ้าง?**

คำตอบ นักศึกษามีหน้าที่ต้องแจ้งให้สัสดีตามภูมิลำเนาทหารของตนเอง ให้ทราบภายใน ๓๐ วันและเมื่อได้รับหมายเรียกฯ ในปีนั้น จะต้องไปทำการคัดเลือกทหารกองประจำการทันที (จับใบดำ-ใบแดง) และให้เตรียมหลักฐานการสำเร็จการศึกษาไปด้วย

**๕. หากไม่ยื่นเรื่องขอผ่อนผันฯ และไปเสี่ยงจับใบดำ-ใบแดง หากจับได้ใบแดง จะสามารถลาศึกษาต่อได้หรือไม่?**

คำตอบ ไม่ได้ ทั้งนี้ตามระเบียบกระทรวงกลาโหม ได้ระบุไว้อย่างชัดเจนว่านักศึกษาทุกคนมีสิทธิ์ขอผ่อนผันฯการเกณฑ์ทหารในช่วงที่กำลังศึกษาในช่วงอายุ ๒๐-๒๖ ปีบริบูรณ์ หรือระดับการศึกษาสูงสุดจนถึง ป.โท และหากนักศึกษาผู้นั้นไม่ไปยื่นเรื่องขอผ่อนผันฯ กับสถานศึกษาที่ตนเองสังกัดถือว่าจงใจและประสงค์ไม่ใช้สิทธิ์ในการผ่อนผันฯ ดังนั้น ฟันธง ได้ว่าต้องเป็นทหารอย่างเดียว และไม่สามารถผ่อนผันการลาศึกษาต่อได้ทุกกรณี